[pic] | ЕВРОПЕЙСКА КОМИСИЯ |

Брюксел, 31.8.2010

COM(2010) 459 окончателен

2010/0240 (NLE)

Предложение за

РЕГЛАМЕНТ (ЕС) № …/2010 НА СЪВЕТА

относно ограничителни мерки срещу Иран и за отмяна на Регламент (ЕО) № 423/2007

(представено съвместно от Комисията и Върховния представител на ЕС по въпросите на външните работи и политиката на сигурност)

ОБЯСНИТЕЛЕН МЕМОРАНДУМ

1. На 26 юли 2010 г. Съветът одобри Решение 2010/413/ОВППС, в което потвърди ограничителните мерки, прилагани от 2007 г. и предвиди допълнителни ограничителни мерки срещу Иран, за да се съобрази с Резолюция 1929 (2010) на Съвета за сигурност на ООН, както и съпътстващите мерки, поискани от Европейския съвет в неговата декларация от 17 юни 2010 г.

2. Тези ограничителни мерки включват по-специално допълнителни ограничения върху търговията със стоки и технологии с двойна употреба и с оборудване, което може да се използва за вътрешни репресии, ограничения върху търговията с важно оборудване за иранската нефтена и газова промишленост или предназначено за инвестиции в тази промишленост, ограничения за инвестициите в иранската ядрена промишленост и тази за добив на уран, ограничения върху прехвърлянето на средства към и от Иран, ограничения по отношение на банковия сектор на Иран, ограничения на достъпа на Иран до застрахователния пазар и пазара на облигации на Съюза и ограничения върху предоставянето на определени услуги на ирански кораби и товарни въздухоплавателни средства.

3. Съветът предвиди възможност и за това замразяването на финансови средства и икономически ресурси, както и някои други технически изменения на съществуващите мерки да се въведат за допълнителни категории лица.

4. Обхватът на ограничителните мерки по отношение на стоките с двойна употреба следва да се разшири и да включи всички стоки и технологии от приложение I към Регламент (ЕО) № 428/2009 с изключение на никои артикули от категория 5. Стоките и технологиите от категория 5, които в момента са забранени обаче остават забранени. Също така е целесъобразно да се наложи забрана върху някои от стоките и технологиите, спрямо които предходно се прилагаше изискване за разрешително за износ по член 3 от Регламент (ЕО) № 423/2007.

5. Следва да се изготви списък с важно оборудване и технологии за нефтения и газовия сектор с цел да се гарантира ефективното прилагане на ограничителните мерки от страна на икономическите оператори и митническите администрации. Списъкът с важно оборудване и технологии за нефтената и газовата промишленост, посочени в член 8 от предложения регламент, ще бъде предмет на отделно допълнително предложение.

6. За да бъдат ефективни, ограниченията по отношение на инвестициите в нефтения и газовия сектор следва да включват някои важни дейности, както и да се прилагат за съвместни дружества и други форми на сдружения и сътрудничество в нефтения и газовия сектор.

7. Действителното ограничаване на иранските инвестиции в Съюза налага предприемане на мерки за това да се забрани на физически или юридически лица, образувания и структури под юрисдикцията на Европейския съюз да дават възможност за или да разрешават такива инвестиции.

8. Следователно е необходимо да се измени и допълни Регламент (ЕО) № 423/2007 от 19 април 2007 г. относно ограничителни мерки срещу Иран. С цел постигане на яснота Комисията и Върховният представител на ЕС по въпросите на външните работи и политиката на сигурност предлагат той да бъде заменен с нов, консолидиран регламент.

9. 2010/0240 (NLE)

Предложение за

РЕГЛАМЕНТ (ЕС) № …/2010 НА СЪВЕТА

относно ограничителни мерки срещу Иран и за отмяна на Регламент (ЕО) № 423/2007

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функциониране на Европейския съюз, и по-специално член 215 от него,

като взе предвид Решение 2010/413/ОВППС на Съвета от 26 юли 2010 г. относно ограничителни мерки срещу Иран и за отмяна на Обща позиция 2007/140/ОВППС[1],

като взе предвид съвместното предложение на Върховния представител на Съюза по въпросите на външните работи и политиката на сигурност и на Комисията,

като има предвид, че:

10. На 26 юли 2010 г. Съветът одобри Решение 2010/413/ОВППС, в което потвърди ограничителните мерки срещу Ислямска република Иран (наричана по-долу Иран), прилагани от 2007 г., и предвиди допълнителни ограничителни мерки, за да се съобрази с Резолюция 1929 (2010) на Съвета за сигурност на ООН, както и съпътстващите мерки, поискани от Европейския съвет в неговата декларация от 17 юни 2010 г.

11. Тези ограничителни мерки включват по-специално допълнителни ограничения върху търговията със стоки и технологии с двойна употреба и с оборудване, което може да се използва за вътрешни репресии, ограничения върху търговията с важно оборудване и технологии за иранската нефтена и газова промишленост или предназначено за инвестиции в тази промишленост, ограничения за инвестициите в иранската ядрена промишленост и тази за добив на уран, ограничения върху прехвърлянето на средства към и от Иран, ограничения по отношение на банковия сектор на Иран, ограничения на достъпа на Иран до застрахователния пазар и пазара на облигации на Съюза и ограничения върху предоставянето на определени услуги на ирански кораби и товарни въздухоплавателни средства.

12. Съветът предвиди възможност и за това замразяването на финансови средства и икономически ресурси, както и някои други технически изменения на съществуващите мерки да се въведат за допълнителни категории лица.

13. Задължението за замразяване на икономическите ресурси на определени структури на Islamic Republic of Iran Shipping Lines (IRISL) не изисква запор или задържане на съдове, притежавани от тези структури или на товарите, превозвани от тях, ако тези товари принадлежат на трети страни, нито изисква задържане на екипажа, с който те са сключили договор.

14. Тези мерки попадат в обхвата на Договора за функциониране на Европейския съюз и поради това, по-специално с оглед осигуряване на еднаквото им прилагане от икономическите оператори във всички държави-членки, е необходимо законодателство на Съюза за тяхното прилагане дотолкова, доколкото това засяга Съюза.

15. Регламент (ЕО) № 423/2007 от 19 април 2007 г. относно ограничителни мерки срещу Иран[2], съгласно изменението му, постановява изпълнението на ограничителните мерки, предприети от Европейския съюз в резултат на Обща позиция 2007/140/ОВППС[3], съгласно изменението ѝ. С цел постигане на яснота Регламент (ЕО) № 423/2007 следва да бъде отменен в своята цялост и да бъде заменен с настоящия регламент.

16. Обхватът на ограничителните мерки по отношение на стоките с двойна употреба следва да се разшири и да включи всички стоки и технологии от приложение I към Регламент (ЕО) № 428/2009 с изключение на някои артикули от категория 5. Артикулите от категория 5, които са свързани с ядрени и ракетни технологии и в момента са забранени, обаче остават забранени. Също така е целесъобразно да се наложи забрана върху някои от артикулите, спрямо които предходно се прилагаше изискване за разрешително за износ по член 3 от Регламент 423/2007.

17. Следва да се изготви списък с важно оборудване и технологии за нефтения и газовия сектор с цел да се гарантира ефективното прилагане на ограничителните мерки от страна на икономическите оператори и митническите администрации.

18. За да бъдат ефективни, ограниченията по отношение на инвестициите в нефтения и газовия сектор следва да включват някои важни дейности, както и да се прилагат за съвместни дружества и други форми на сдружения и сътрудничество в нефтения и газовия сектор.

19. Действителното ограничаване на иранските инвестиции в Съюза налага предприемане на мерки за това да се забрани на физически или юридически лица, образувания и структури под юрисдикцията на Европейския съюз да дават възможност за такива инвестиции или да ги разрешават.

20. С цел да се осигури съгласуваност с Директива 2005/60/ЕО на Европейския парламент и на Съвета от 26 октомври 2005 г. за предотвратяване използването на финансовата система за целите на изпирането на пари и финансирането на тероризъм[4], настоящият регламент се опира на същите определения на термините „финансова институция“ и „кредитна институция“, както тази директива.

21. Настоящият регламент зачита основните права и съблюдава принципите, признати по-специално от Хартата на основните права на Европейския съюз и по-конкретно правото на ефективна защита и на справедлив съдебен процес, правото на собственост и правото на защита на личните данни. Настоящият регламент следва да се прилага в съответствие с тези права и принципи.

22. Решение 2010/413/ОВППС предвижда да се следва процедура за преразглеждане, когато в приложение I или приложение II към посоченото решение се включва физическо или юридическо лице, образувание или структура. Регистрационните процедури с цел замразяване на финансови средства и икономически ресурси съгласно настоящия регламент не следва да дублират тези процедури.

23. За прилагането на настоящия регламент и с цел да се създаде максимална правна сигурност в рамките на Съюза, имената и другите съответни данни, засягащи физическите и юридическите лица, образуванията и структурите, чиито финансови средства и икономически ресурси трябва да бъдат замразени в съответствие с Регламента, следва да се оповестяват публично. Обработката на лични данни е в съответствие с правилата, определени в Директива 95/46/ЕС на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни[5] и в Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни[6].

24. За да се гарантира ефективността на предвидените в настоящия регламент мерки, той следва да влезе в сила на датата на публикуването си,

ПРИЕ НАСТОЯЩИЯ РЕГЛАМЕНТ:

Глава I Определения

Член 1

За целите на настоящия регламент се прилагат следните определения:

а) „клон“ на финансова или кредитна институция означава място на стопанска дейност, което представлява юридически зависима част от финансова или кредитна институция, извършваща пряко всички или някои от трансакциите, присъщи на дейността на финансови или кредитни институции;

б) „брокерски услуги“ означава дейност на лица, образувания и сдружения, действащи като посредници при покупка, продажба или уреждане на прехвърлянето на стоки и технологии или при договаряне или уреждане на трансакции, които включват прехвърляне на стоки и технологии;

в) „договор или трансакция“ означава всяка трансакция, независимо от формата ѝ и от приложимото към нея законодателство, включваща един или повече договори или подобни задължения между едни и същи или различни страни; за тази цел понятието „договор“ включва обезпечение, гаранция или обратна гаранция, по-специално финансова гаранция или обратна гаранция и кредит, юридически самостоятелни или не, както и всяка разпоредба, която се отнася до тях, произтичаща от подобна трансакция или свързана с нея;

г) „кредитна институция“ означава кредитна институция според определението в член 4, параграф 1 от Директива 2006/48/ЕО на Европейския парламент и на Съвета от 14 юни 2006 г. относно предприемането и осъществяването на дейност от кредитните институции[7], включително нейните клонове в рамките на Съюза или извън него;

д) „митническата територия на Съюза“ означава територията според определението в член 3 от Регламент (ЕО) № 450/2008 на Европейския парламент и на Съвета от 23 април 2008 г. за създаване на Митнически кодекс на Общността[8];

е) „икономически ресурси“ означава активи от всякакъв вид, осезаеми или не, движими или недвижими, които не са финансови средства, но могат да бъдат използвани за получаване на финансови средства, стоки или услуги;

ж) понятието „проучване за наличие на суров нефт и природен газ“ включва търсене на находища на суров нефт и природен газ, както и геоложки услуги;

з) „финансова институция“ означава

i) предприятие, различно от кредитна институция, което извършва една или повече от операциите, включени в точки 2—12 и 14—15 от приложение I към Директива 2006/48/ЕО, включително дейностите на обменно бюро (bureaux de change);

ii) застрахователно дружество, надлежно одобрено в съответствие с Директива 2002/83/ЕО на Европейския парламент и на Съвета от 5 ноември 2002 г. относно животозастраховането[9], доколкото то осъществява дейности, обхванати от тази директива;

iii) инвестиционен посредник според определението в член 4, параграф 1, точка 1) от Директива 2004/39/ЕО на Европейския парламент и на Съвета от 21 април 2004 г. относно пазарите на финансови инструменти[10];

iv) предприятие за колективни инвестиции, което търгува своите дялове или акции;

v) застрахователен посредник според определението в член 2, параграф 5 от Директива 2002/92/ЕО на Европейския парламент и на Съвета от 9 декември 2002 г. относно застрахователното посредничество[11], с изключение на посредниците, посочени в член 2, параграф 7 от тази директива, когато те извършват дейност, свързана с услуги по животозастраховане и инвестиции;

и нейните клонове в рамките на Съюза или извън него.

и) „замразяване на икономически ресурси“ означава предотвратяване на използването на икономически ресурси за получаване на финансови средства, стоки или услуги по какъвто и да е начин, включително, но не само, чрез тяхната продажба, отдаване под наем или ипотекиране;

й) „замразяване на финансови средства“ означава предотвратяване на движението, прехвърлянето, изменението, използването, достъпът или боравенето с финансови средства по всякакъв начин, който би могъл да доведе до промяна в техния обем, размер, местонахождение, собственост, притежание, вид, предназначение или друга промяна, която би позволила използване на средствата, включително управление на портфейл;

к) „финансови средства“ означава финансови активи и печалби от всякакъв род, включително, но не само:

i) пари в брой, чекове, парични искове, полици, парични преводи и други разплащателни инструменти;

ii) депозити във финансови институции или други субекти, баланси по сметки, дългове и дългови облигации;

iii) публично и частно търгувани ценни книжа и дългови инструменти, включително акции и дялове, сертификати, представляващи ценни книжа, облигации, полици, гаранции, дългосрочни облигации с фиксирана лихва и договори за деривативи;

iv) лихви, дивиденти или други приходи или стойност, натрупани или генерирани от активи;

v) кредити, право на компенсации, гаранции, гаранции за добро изпълнение или други финансови ангажименти;

vi) акредитиви, товарителници, документи за продажба; и

vii) документи, които представят доказателство за финансови средства или финансови ресурси;

л) терминът „стоки“ включва изделия, материали и оборудване;

м) „застраховане“ означава ангажимент, съгласно който едно или повече лица се задължават, срещу заплащане, да предоставят на друго лице или лица, в случай на материализиране на риск, обезщетение или полза съгласно определеното от ангажимента;

н) „инвестиция“ означава:

i) придобиване или разширяване на участие в предприятие, включително пълното придобиване на такова предприятие, и придобиването на дялове и ценни книжа с право на участие;

ii) финансов заем или кредит;

iii) споразумение с друго физическо или юридическо лице, образувание или структура, което/която се задължава да придобие или разшири дадено участие в предприятие от свое име за сметка на другата страна по споразумението и да упражнява своето право на собственост според инструкциите на другата страна по споразумението;

о) „иранско въздухоплавателно средство“ означава:

i) въздухоплавателно средство, регистрирано в Иран;

ii) въздухоплавателно средство, което не е регистрирано в Иран и е собственост изцяло или частично на един или повече граждани на Иран или на едно или повече юридически лица, образувания или структури, които са създадени или учредени съгласно законодателството на Иран;

iii) всякакви други въздухоплавателни средства, които са наети или ангажирани по друг начин от един или повече граждани на Иран или от едно или повече юридически лица, образувания или структури, които са създадени или учредени съгласно законодателството на Иран;

п) „иранско предприятие“ означава:

i) всяко юридическо лице, образувание или структура, създадено/а или учредено/а съгласно законодателството на Иран;

ii) всяко друго юридическо лице, образувание или структура, включително нестопанско предприятие или сдружение, чието основно място на дейност или централно управление е в Иран;

iii) всяко/а юридическо лице, образувание или структура, което/която не е създадено/а или учредено/а съгласно законодателството на Иран, което/която е притежавано/а изцяло или частично от един или повече граждани на Иран, или от едно или повече юридически лица, образувания или структури, които са създадени или учредени съгласно законодателството на Иран;

р) „ирански плавателен съд“ означава:

i) плавателен съд, плаващ под флага на Иран;

ii) плавателен съд, плаващ под друг флаг, който е собственост изцяло или частично на един или повече граждани на Иран или на едно или повече юридически лица, образувания или структури, регистрирани или учредени съгласно законодателството на Иран;

iii) всякакви други плавателни съдове, които са наети или ангажирани по друг начин от един или повече граждани на Иран или от едно или повече юридически лица, образувания или структури, регистрирани или учредени съгласно законодателството на Иран;

с) „лице, образувание или структура в Иран“ означава:

i) държавата Иран или всеки публичен орган на тази държава;

ii) всяко физическо лице, което се намира или пребивава в Иран;

iii) всяко юридическо лице, образувание или структура, чието седалище се намира в Иран;

iv) всяко юридическо лице, образувание или структура, пряко или косвено контролирано/а от едно или повече от посочените по-горе лица.

т) понятието „производство на суров нефт и природен газ“ включва пренос на суров нефт и природен газ;

у) „рафиниране“ означава обработка, кондициониране или подготовка за пазара на въглеводороди;

ф) „презастраховане“ означава дейност, която се състои в поемането на рискове, цедирани от застрахователно предприятие или от друго презастрахователно предприятие, или в случая на асоциацията на застрахователи, позната като Lloyd’s, дейност, която се състои в поемането на рискове, цедирани от който и да е член на Lloyd’s от застрахователно или презастрахователно предприятие, различно от асоциацията на застрахователи, позната като Lloyd’s;

х) „Комитет по санкциите“ е комитетът на Съвета за сигурност на ООН, който е създаден съгласно параграф 18 от Резолюция 1737 (2006) на Съвета за сигурност на ООН;

ц) „техническа помощ“ означава всяка техническа помощ, свързана с поправка, разработка, производство, сглобяване, тестване, поддръжка или друго техническо обслужване, и може да бъде под формата на инструктаж, съвет, обучение, предаване на работни знания и умения или консултантски услуги, включително словесни форми на помощ;

ч) терминът „технологии“ включва и софтуер;

ш) „територия на Съюза“ означава териториите на държавите-членки, спрямо които се прилага Договорът, съгласно условията на Договора, включително тяхното въздушно пространство.

щ) „прехвърляне на финансови средства“ означава всяка трансакция, извършена от името на платец чрез доставчик на платежни услуги по електронен начин, с цел получателят да получи парите при доставчик на платежни услуги, независимо от това дали платецът и получателят са едно и също лице. Значението на понятията платец, получател и доставчик на платежни услуги е същото като в Регламент (ЕО) № 1781/2006 на Европейския парламент и на Съвета от 15 ноември 2006 г. относно информацията за платеца, придружаваща парични преводи“[12];

Глава II Ограничения върху износа и вноса

Член 2

1. Забранява се:

a) продажбата, доставката, прехвърлянето или износът, пряко или косвено, на стоките и технологиите, посочени в приложения I и II, независимо дали са с произход от Съюза или не, за физически или юридически лица, образувания или структури в Иран или за използване в Иран:

б) продажбата, доставката, прехвърлянето или износът, пряко или косвено, на посоченото в приложение III оборудване, което може да се използва за вътрешни репресии, независимо дали то е с произход от Съюза или не, за физически или юридически лица, образувания или структури в Иран или за използване в Иран:

в) съзнателното и преднамерено участие в дейности, чиито предмет или резултат е заобикаляне на забраната, посочена в букви а) или б).

2. В приложение I фигурират стоки и технологии, включително софтуер, които са артикули или технологии с двойна употреба според определението в Регламент (ЕО) № 428/2009 на Съвета от 5 май 2009 г. за въвеждане режим на Общността за контрол на износа, трансфера, брокерската дейност и транзита на изделия и технологии с двойна употреба[13] с изключение на стоките и технологиите с двойна употреба, посочени в категория 5 от приложение I към този регламент, които не са включени в списъците на Групата на ядрените доставчици и на Режима за контрол на ракетните технологии.

3. В приложение II фигурират някои други стоки и технологии, които могат да спомогнат за дейности на Иран по обогатяване, преработване или тежка вода, за разработването на системи за ядрени оръжия или за осъществяване на дейности, свързани с други въпроси, по които Международната агенция за атомна енергия (МААЕ) е изразила загриженост или е определила като неразрешени, включително такива, определени от Съвета за сигурност на ООН или от Комитета по санкциите.

4. Приложения I и II не включват стоките и технологиите, включени в Общия списък на оръжията на Европейския съюз[14].

Член 3

1. Изисква се предварително разрешение за продажба, доставка, прехвърляне или износ, пряко или косвено, на стоките и технологиите, посочени в приложение IV, независимо дали са с произход от Съюза или не, за физически или юридически лица, образувания или структури в Иран, за използване в Иран или за иранско предприятие.

2. За всеки износ, за който се изисква разрешение съгласно настоящия член, разрешението се издава от компетентните органи на държавата-членка, в която е установен износителят, и в съответствие с условията, предвидени в член 11 от Регламент (ЕО) № 428/2009 от 5 май 2009 г. за въвеждане на режим на Общността за контрол на износа, трансфера, брокерската дейност и транзита на изделия и технологии с двойна употреба. Разрешението важи за целия Съюз.

3. В приложение IV фигурират стоки и технологии, различни от тези в приложения I и II, които могат да подпомогнат дейности по обогатяване, преработване или тежка вода, разработването на системи за ядрено оръжие или осъществяването на дейности, свързани с други въпроси, относно които Международната агенция за атомна енергия (МААЕ) е изразила загриженост или е определила като неразрешени.

4. Износителите предоставят на компетентните органи съответната информация, необходима при кандидатстване за разрешение за износ.

5. Компетентните органи на държавите-членки, посочени в Интернет страниците, изредени в приложение V, не издават разрешително за продажба, доставка, прехвърляне или износ на стоките или технологиите, включени в приложение IV, ако установят, че тяхната продажба, доставка, прехвърляне или износ биха подпомогнали една от следните дейности:

a) дейности на Иран по обогатяване, преработване или тежка вода;

б) разработване от Иран на системи за ядрено оръжие;

в) извършване от страна на Иран на дейности, свързани с други въпроси, относно които МААЕ е изразила загриженост или е определила като нерешени; или

г) проучване за наличие на суров нефт и природен газ, производство на суров нефт и природен газ, рафиниране или втечняване на природен газ от иранско предприятие.

6. При условията, предвидени в параграф 5, компетентните органи на държавите-членки, посочени в Интернет страниците, изредени в приложение V, могат да отменят, преустановят, изменят или обявят за недействително разрешително за износ, което вече са предоставили.

7. Когато откажат да издадат разрешително или когато отменят, преустановят, наложат значителни ограничения на разрешително или го обявят за недействително съгласно параграф 5, държавите-членки уведомяват за това останалите държави-членки и Комисията и им предоставят наличната информация, като спазват разпоредбите относно поверителността на такава информация на Регламент (ЕО) № 515/97 на Съвета от 13 март 1997 г. относно взаимопомощта между административните органи на държавите-членки и сътрудничеството между последните и Комисията по гарантиране на правилното прилагане на законодателството в областта на митническите и земеделските въпроси[15].

8. Преди държава-членка да издаде разрешително за износ, което е било отказано от друга държава-членка или държави-членки съгласно параграф 5 за по същество идентична трансакция и за която отказът все още е в сила, тя се консултира първо с държавата-членка или държавите-членки, които са издали отказа, както е предвидено в параграфи 6 и 7. Ако след тези консултации държавата-членка реши да издаде разрешително, тя информира за това останалите държави-членки и Комисията, като предоставя цялата необходима информация за обосноваване на това решение.

Член 4

Забранява се придобиването, вносът или транспортирането от Иран на стоките и технологиите, посочени в приложения I, II и III, независимо дали съответният артикул е с произход от Иран или не.

Член 5

1. Забранява се:

a) предоставянето, пряко или косвено, на техническа помощ по отношение на стоките и технологиите, посочени в Общия списък на оръжията на Европейския съюз или по отношение на снабдяването, производството, поддръжката и използването на стоките, посочени в този списък, на физически или юридически лица, образувания или структури, намиращи се в Иран или с цел използване в Иран;

б) предоставянето, пряко или косвено, на техническа помощ или брокерски услуги по отношение на стоките и технологиите, посочени в приложения I и II, или по отношение на снабдяването, производството, поддръжката и използването на стоките, посочени в приложения I и II, на физически или юридически лица, образувания или структури, намиращи се в Иран или с цел използване в Иран;

в) предоставянето, пряко или косвено на техническа помощ или брокерски услуги по отношение на посоченото в приложение III оборудване, което може да бъде използвано за вътрешни репресии, на физически или юридически лица, образувания или структури в Иран или за използване в Иран;

г) предоставянето, пряко или косвено, на финансиране или финансова помощ по отношение на стоките и технологиите, изброени в общия списък на военно оборудване на Европейския съюз или в приложения I, II и III, включително по-специално субсидии, заеми или експортно кредитно застраховане, за всяка продажба, доставка, прехвърляне или износ на такива артикули или за всяко предоставяне на свързана с тях техническа помощ, на физически или юридически лица, образувания или структури в Иран или с цел използване в Иран;

д) съзнателното и преднамерено участие в дейности, имащи за предмет или последица заобикаляне на забраните, посочени в букви а)—г).

2. На одобрение от компетентния орган на съответната държава-членка подлежи предоставянето на:

a) техническа помощ или брокерски услуги, свързани със стоките и технологиите, посочени в приложение IV, и с осигуряване, производство, поддръжка и използване на тези стоки пряко или косвено на лица, образувания или структури в Иран или за използване в Иран;

б) финансиране или финансова помощ, свързани със стоките и технологиите, посочени в приложение IV, включително в частност безвъзмездни средства, заеми и застраховане на експортно кредитиране за продажба, доставка, прехвърляне или износ на такива стоки или за предоставяне на съответна техническа помощ пряко или косвено на лица, образувания или структури в Иран или за използване в Иран.

3. Компетентните органи на държавите-членки, посочени в Интернет страниците, изредени в приложение V, не издават разрешителни за трансакциите по параграф 2, ако установят, че действието би подпомогнало една от следните дейности:

a) дейности на Иран по обогатяване, преработване или тежка вода;

б) разработване от Иран на системи за ядрено оръжие;

в) извършване от страна на Иран на дейности, свързани с други въпроси, относно които МААЕ е изразила загриженост или е определила като нерешени; или

г) проучване за наличие на суров нефт и природен газ, производство на суров нефт и природен газ, рафиниране или втечняване на природен газ от иранско предприятие.

Член 6

Член 2, параграф 1, буква а) не се прилага за стоки, попадащи в част Б на приложение I, продавани, доставяни, прехвърляни или изнасяни за Иран или предназначени за използване в Иран за лек воден реактор, чието изграждане е започнало преди декември 2006 г.

Член 7

1. Компетентните органи на държавите-членки, посочени в Интернет страниците, изредени в приложение V, могат да предоставят, при реда и условията, които смятат за уместни, разрешения за трансакции във връзка със стоките и технологиите, посочени в член 2, параграф 1 или с помощта или брокерските услуги, посочени в член 5, параграф 1, ако са изпълнени следните условия:

a) договорът за доставка на стоки или технологии или за предоставянето на помощ включва подходящи гаранции по отношение на крайния потребител;

б) Иран е поел задължението да не използва съответните стоки или технологии или, евентуално, съответната помощ за чувствителни по отношение на ядреното разпространение дейности или за разработване на системи за ядрено оръжие;

в) ако трансакцията се отнася до стоки или технологии, включени в списъците на Групата на ядрените доставчици и Режима за контрол на ракетните технологии, Комитетът по санкциите е определил предварително и за всеки отделен случай, че трансакцията няма да допринесе нито за развитието на технологии в подкрепа на чувствителни по отношение на ядреното разпространение дейности от страна на Иран, нито за разработването на системи за ядрено оръжие; и

г) ако съответните стоки или технология могат да се считат за важно оборудване или технология за нефтената и газовата промишленост, крайният потребител не е предприятие, заето с проучвания за наличие на суров нефт и природен газ, производство на суров нефт и природен газ, рафиниране или втечняване на природен газ, както е посочено в член 8, параграф 1.

2. Съответната държава-членка информира останалите държави-членки и Комисията при отхвърляне на искане за разрешение.

Член 8

1. Забранява се продажбата, доставката, прехвърлянето или износът, пряко или косвено, на стоките и технологиите, посочени в приложение VI, на физически или юридически лица, образувания или структури, намиращи се в Иран или с цел използване в Иран или на иранско предприятие, ако лицето, образуванието, структурата или предприятието извършва една или повече от следните дейности:

a) проучване за наличие на суров нефт и природен газ;

б) производство на суров нефт и природен газ;

в) рафиниране;

г) втечняване на природен газ.

2. В приложение VI са включени важно оборудване и технологии, използвани в промишлените отрасли, посочени в параграф 1. В приложение VI не са включени артикули, включени в Общия списък на оръжията на Европейския съюз, в приложение I или приложение II.

3. В понятието за предприятие, заето с производството на определени стоки или определена дейност, се включва и предприятие, възнамеряващо да се заеме с такова производство или такава дейност.

Член 9

Забранява се:

a) предоставянето, пряко или косвено, на техническа помощ или брокерски услуги, по отношение на стоките и технологиите, посочени в приложение VI, или по отношение на производството, поддръжката и използването на стоките, посочени в приложение VI на физически или юридически лица, образувания или структури, намиращи се в Иран или с цел използване в Иран или на иранско предприятие, ако съответното лице, образувание, структура или предприятие извършва една или повече от следните дейности:

i) проучване за наличие на суров нефт и природен газ;

ii) производство на суров нефт и природен газ;

iii) рафиниране;

iv) втечняване на природен газ;

б) предоставянето, пряко или косвено, на финансиране или финансова помощ по отношение на стоките и технологиите, посочени в приложение VI на физически или юридически лица, образувания или структури, намиращи се в Иран или с цел използване в Иран или на иранско предприятие, ако лицето, образуванието, структурата или предприятието извършва една или повече от дейностите, посочени в буква а);

в) съзнателното и преднамерено участие в дейности, имащи за предмет или последица заобикаляне на забраните, посочени в букви а) и б).

Член 10

Забраните в член 8, параграф 1 и член 9 не се прилагат:

a) в случая с член 8, параграф 1 — за трансакции, изисквани по търговски договор, сключен преди 26 юли 2010 г., или по договор или споразумение, сключен/о преди 26 юли 2010 г. и отнасящ/о се до инвестиция в Иран, направена преди 26 юли 2010 г.;

б) в случая с член 9 — за предоставянето на съдействие, изисквано по договор или споразумение, сключен/о преди 26 юли 2010 г. и свързан/о с инвестиция в Иран, направена преди 26 юли 2010 г.;

при условие, че условията в букви в) и г) са изпълнени,

в) когато физическо или юридическо лице, образувание или структура, целящо/а да извърши трансакция или да предостави помощ е уведомило/а за трансакцията или предоставянето на съдействие един от компетентните органи на държавите-членки, посочени в Интернет страниците, изредени в приложение V; и

г) когато компетентният орган, получил уведомлението, не е информирал заявителя в срок от 15 работни дни, че счита, че условията в буква а) или б) не са изпълнени.

2. За продажбата, доставката, прехвърлянето или износа на стоки или технологии, посочени в приложение VI и предоставянето на свързани с тях брокерски услуги, помощ или финансиране на Иран или на иранско предприятие се уведомява един от компетентните органи на държавите-членки, посочени в Интернет страниците, изредени в приложение V, ако съответното лице, образувание, структура или предприятие не се занимава с една или повече от дейностите, посочени в член 8, параграф 1.

За трансакцията или предоставянето на услуги, съдействие или финансиране се уведомява поне 15 работни дни преди това да стане. То се забранява, ако компетентният орган, получил уведомлението, заяви в рамките на 15 работни дни, че счита, че то е забранено по член 8, параграф 1 или член 9.

Глава IIIОграничения върху инвестициите

Член 11

1. Забранява се:

a) инвестирането в иранско предприятие, заето с производството на стоки и технологии, които са посочени в Общия списък на оръжията на Европейския съюз или в приложения I или II;

б) инвестирането в иранско предприятие, заето с производството на оборудване, което може да бъде използвано за вътрешни репресии, съгласно списъка в приложение III;

в) инвестирането в иранско предприятие, заето с проучване за наличие на суров нефт и природен газ, производство на суров нефт и природен газ, рафиниране на въглеводороди или втечняване на природен газ;

г) формирането на съвместно предприятие, обединение, нестопанско сдружение или кооператив под каквато и да е правна форма с иранско предприятие с дейност в проучването и производството на суров нефт и природен газ, рафинирането на въглеводороди или втечняването на природен газ;

д) предприемането на опити за концентрация или осъществяването на концентрация по смисъла на член 3 от Регламент (ЕО) № 139/2004 на Съвета от 20 януари 2004 г. относно контрола върху концентрациите между предприятия[16] с посочено в буква в) иранско предприятие;

е) съзнателното и преднамерено участие в дейности, имащи за предмет или последица заобикаляне на забраните, посочени в букви а)—д).

2. Сътрудничеството, посочено в параграф 1, буква г) включва:

a) сътрудничество под каквато и да е форма или споделяне на инвестиционни разходи в рамките на интегрирана или управлявана верига за доставки на нефт и газ или техни производни продукти на международните пазари с предприятие или дружество, регистрирано или не, извършващо дейност в нефтения и газовия сектор на територията на Иран;

б) сътрудничество под каквато и да е форма с цел рафиниране, кондициониране или преработка по друг начин на суровини, както и пренос чрез тръбопроводи на продукти от нефтения и газовия сектор на територията на Иран с предприятие или дружество, регистрирано или не, извършващо дейност в нефтения и газовия сектор на територията на Иран;

в) сътрудничество под каквато и да е форма с цел улесняване на инвестициите в капацитет за пренос на нефт или газ или с цел оптимизиране на използването на този капацитет с предприятие или дружество, регистрирано или не, извършващо дейност в нефтения и газовия сектор на територията на Иран;

г) сътрудничество под каквато и да е форма с юридическо лице, образувание или структура с цел улесняване на инвестиции в съоръжения за втечнен природен газ на територията на Иран или пряко или непряко свързани с територията на Иран;

3. В понятието за предприятие, заето с производството на определени стоки или определена дейност, се включва и предприятие, възнамеряващо да се заеме с такова производство или такава дейност.

4. Параграф 1 не засяга изпълнението на търговски договори за доставка на стоки или услуги при обичайни търговски условия на плащане и обичайни допълнителни договорености във връзка с изпълнението на тези договори като застраховане на експортни кредити.

Член 12

1. Инвестирането в иранско предприятие, ангажирано в производството на стоки или технологии, посочени в приложение IV, подлежи на разрешение от компетентния орган на съответната държава-членка.

2. Компетентните органи на държавите-членки, посочени в Интернет страниците, изредени в приложение V, не издават разрешителни за трансакциите по параграф 1, ако установят, че действието би подпомогнало една от следните дейности:

a) дейности на Иран по обогатяване, преработване или тежка вода;

б) разработване от Иран на системи за ядрено оръжие;

в) извършване от страна на Иран на дейности, свързани с други въпроси, относно които МААЕ е изразила загриженост или е определила като нерешени;или

г) проучване за наличие на суров нефт и природен газ, производство на суров нефт и природен газ, рафиниране или втечняване на природен газ от иранско предприятие.

Член 13

Чрез дерогация от член 11, параграф 1, буква а) компетентните органи на държавите-членки, посочени в Интернет страниците, изредени в приложение V, могат да дадат, при реда и условията, които смятат за уместни, разрешение за извършване на инвестиция, ако са изпълнени следните условия:

a) иранското предприятие е поело ангажимент да предостави подходящи гаранции по отношение на крайния потребител във връзка със съответните стоки или технология;

б) Иран е поел задължение да не използва съответните стоки или технология за чувствителни по отношение на ядреното разпространение дейности или за разработване на системи за ядрено оръжие;

в) ако инвестицията е насочена към иранско предприятие, заето с производството на стоки или технологии, включени в списъците на Групата на ядрените доставчици и Режима за контрол на ракетните технологии, Комитетът по санкциите е определил предварително и за всеки отделен случай, че трансакцията няма да допринесе нито за развитието на технологии в подкрепа на чувствителни по отношение на ядреното разпространение дейности от страна на Иран, нито за разработването на системи за ядрено оръжие; и

г) ако стоките или технологията, създадени от иранското предприятие могат да се считат за важно оборудване или технология за нефтената и газовата промишленост, крайният потребител не е иранско предприятие, заето с проучвания за наличие на суров нефт и природен газ, производството на суров нефт и природен газ, рафиниране или втечняване на природен газ, както е посочено в член 8, параграф 1.

Член 14

Член 11, параграф 1, буква в) не се прилага спрямо придобиването на иранско предприятие, разширяването на участието в иранско предприятие или предоставянето на финансов заем или кредит, ако са изпълнени следните условия:

a) трансакцията се изисква по силата на споразумение или договор, сключен преди 26 юли 2010 г.; и

б) компетентният орган е бил уведомен за това споразумение или договор и не е възразил в рамките на два месеца с аргумент, че условието в буква а) не е изпълнено.

Член 15

Забранява се:

a) приемане или одобряване, чрез сключване на споразумение или по какъвто и да е друг начин, на осъществяването на инвестиции от едно или повече ирански предприятия или от лице, образувание или структура в Иран в предприятие, извършващо някоя от следните дейности:

i) добив на уран;

ii) обогатяване на уран и преработване на уран;

iii) производството на стоки и технологии, включени в списъците на Групата на ядрените доставчици и Режима за контрол на ракетните технологии.

б) съзнателното и преднамерено участие в дейности, чиито предмет или резултат е заобикаляне на забраната, посочена в буква а).

Глава IVЗамразяване на финансови средства и икономически ресурси

Член 16

1. Замразяват се всички икономически ресурси, принадлежащи на, притежавани, държани или контролирани от лицата, образуванията или структурите, включени в списъка в приложение VII. Приложение VII включва лицата, образуванията и структурите, посочени от Съвета за сигурност на ООН или от Комитета по санкциите в съответствие с параграф 12 от Резолюция 1737 (2006) на Съвета за сигурност на ООН, параграф 7 от Резолюция 1803 (2008) на Съвета за сигурност на ООН, или параграфи 11, 12 и 19 от Резолюция 1929 (2010) на Съвета за сигурност на ООН.

2. Замразяват се всички икономически ресурси, принадлежащи на, притежавани, държани или контролирани от лицата, образуванията или структурите, включени в списъка в приложение VIII. Приложение VIII включва физически и юридически лица, образувания или структури, които не са включени в списъка в приложение VII и които в съответствие с член 20, параграф 1, буква б) от Решение 2010/413/ОВППС на Съвета, са определени като:

a) участващи в, пряко свързани с или подпомагащи дейности на Иран, чувствителни по отношение на ядреното разпространение, както и разработването от Иран на системи за ядрено оръжие, в това число чрез участие в снабдяването със забранени стоки и технологии; притежавани или контролирани от такова лице, образувание или структура, включително посредством незаконни средства; действащи от тяхно име и по тяхно указание;

б) физическо или юридическо лице, образувание или структура, подпомогнало/а лице, образувание или структура, включено/а в списъка да избегне или наруши разпоредбите на настоящия регламент или мерките, предприети от държава-членка или трета държава в съответствие с Решение 2010/413/ОВППС на Съвета или резолюции на Съвета за сигурност на ООН 1737 (2006), 1747 (2007), 1803 (2008) и 1929 (2010);

в) висш член на Ислямската революционна гвардия или юридическо лице, образувание или структура, притежавано/а или контролирано/а от Ислямската революционна гвардия или от един или повече от нейните висши членове;

г) юридическо лице, образувание или структура, притежавано/а или контролирано/а от Islamic Republic of Iran Shipping Lines;

3. Финансови средства или икономически ресурси не се предоставят нито пряко, нито косвено на или в полза на физическите или юридическите лица, образуванията или структурите, изредени в приложения VII и VIII.

4. Забранява се съзнателното и преднамерено участие в дейности, чиито предмет или последици представляват пряко или косвено заобикаляне на мерките, посочени в параграфи 1, 2 и 3.

5. В приложения VII и VIII се съдържат основанията за включване в списъка на лица, образувания и структури, посочени съответно от Съвета за сигурност на ООН, Комитета по санкциите или Съвета, както и датите, на които те са били посочени.

6. Когато такава е налице, в приложения VII и VIII се съдържа и информация относно включените в списъка физически лица, с цел идентифициране в достатъчна степен на съответните лица. Тази информация може да включва:

a) фамилно име и собствени имена, включително псевдоними и титли, ако има такива;

б) дата и място на раждане;

в) националност;

г) номер на паспорт и лична карта;

д) данъчен номер и номер на социална осигуровка;

е) пол;

ж) адрес или друга информация за местонахождението;

з) длъжност или професия.

7. В приложения VII и VIII се съдържа и посочената по-горе информация относно членове на семейството на включените в списъка лица, при условие че тази информация е необходима в конкретния случай единствено с цел проверка на самоличността на включеното в списъка физическо лице.

Член 17

Чрез дерогация от член 16 компетентните органи на държавите-членки, посочени в Интернет страниците, изредени в приложение V, могат да разрешат освобождаване на някои замразени финансови средства или икономически ресурси, ако са изпълнени следните условия:

a) финансовите средства или икономическите ресурси подлежат на юридическо, административно или арбитражно право на задържане, наложено преди датата, на която лицето, образуванието или структурата, упоменато/а в член 16, е било/а посочено/а от Комитета по санкциите, Съвета за сигурност или Съвета, или в юридическо, административно или арбитражно решение, издадено преди тази дата;

б) финансовите средства и икономическите ресурси ще бъдат използвани преди всичко за удовлетворяване на искове, гарантирани чрез това право на задържане или признати за валидни в това решение, в границите, установени от приложимите закони и правилници, регламентиращи правата на лицата, подали такива искове;

в) правото на задържане или решението не е в полза на лице, образувание или структура, включено/а в списъка в приложение VII или VIII;

г) признаването на правото на задържане или на решението не противоречи на публичната политика в съответната държава-членка; и

д) ако се прилага член 16, параграф 1, държавата-членка е уведомила Комитета по санкциите за правото на задържане или за решението.

Член 18

Чрез дерогация от член 16 и при условие че е дължимо плащане от лице, образувание или структура, включено/а в приложение VII или VIII, съгласно договор, споразумение или задължение, което е било сключено от или произтича за съответното лице, образувание или структура преди датата, на която това лице, образувание или структура е посочено/а от Комитета по санкциите, Съвета за сигурност или Съвета, компетентните органи на държавите-членки, посочени в Интернет страниците, изредени в приложение V, могат да разрешат при условията, които смятат за уместни, освобождаване на известни замразени финансови средства или икономически ресурси, ако са изпълнени следните условия:

a) съответният компетентен орган е установил, че:

i) финансовите средства или икономическите ресурси се използват за плащане от лице, образувание или структура от приложение VII или VIII;

ii) договорът, споразумението или задължението няма да подпомогнат производството, продажбата, закупуването, прехвърлянето, износа, вноса, транспортирането или употребата на стоки и технологии, посочени в приложения I, II, III и VI; и

iii) плащането не е в нарушение на член 16, параграф 3;

б) ако се прилага член 16, параграф 1, съответната държава-членка е уведомила Комитета по санкциите за установеното от компетентния орган и за намерението си да издаде разрешително и Комитетът по санкциите не е възразил срещу това действие в срок от десет работни дни от уведомяването; и

в) ако се прилага член 16, параграф 2, съответната държава-членка е уведомила останалите държави-членки и Комисията за установеното от нейния компетентен орган и за намерението си да издаде разрешително най-малко две седмици преди издаването на разрешителното.

Член 19

1. Чрез дерогация от член 16 компетентните органи на държавите-членки, посочени в Интернет страниците, изредени в приложение V, могат да разрешат, при условията, които смятат за уместни, освобождаване на замразени финансови средства или икономически ресурси или предоставяне на определени средства или икономически ресурси, ако са изпълнени следните условия:

a) съответният компетентен орган е установил, че финансовите средства или икономическите ресурси са:

i) необходими за удовлетворяване на основните нужди на лицата, включени в списъка в приложение VII или VIII, и на членовете на семейството им, които са на тяхна издръжка, включително разходи за хранителни продукти, наем или ипотека, лекарства и медицинско лечение, данъци, застрахователни премии и разходи за комунални услуги;

ii) предназначени изцяло за плащане на приемливи професионални хонорари и възстановяване на направени разходи, свързани с предоставянето на правни услуги; или

iii) предназначени изцяло за плащане на такси или разходи за услуги за обичайно държане или поддържане на замразени финансови средства или икономически ресурси; и

б) ако разрешителното засяга лице, образувание или структура от приложение VII, съответната държава-членка е уведомила Комитета по санкциите за установеното от компетентния орган и за намерението си да издаде разрешително и Комитетът по санкциите не е възразил срещу това действие в срок от пет работни дни от уведомяването.

2. Чрез дерогация от член 16 компетентните органи на държавите-членки, посочени в Интернет страниците, изредени в приложение V, могат да разрешат освобождаването на замразени финансови средства или икономически ресурси или предоставянето на замразени средства или икономически ресурси, след като установят, че средствата или икономическите ресурси са необходими за извънредни разходи или за заплащане на стоките, посочени в член 6, предназначени за реактор за лека вода в Иран, чийто строеж е започнал преди декември 2006 г., при условие че:

a) ако разрешителното засяга лице, образувание или структура от приложение VII, съответната държава-членка е уведомила Комитета по санкциите за установеното от компетентния орган и установеното е било одобрено от същия, и

б) ако разрешителното засяга лице, образувание или структура от приложение VIII, компетентният орган е уведомил останалите компетентни органи на държавите-членки и Комисията за своите мотиви за издаване на специално разрешително най-малко две седмици преди издаване на разрешителното.

3. Съответната държава-членка информира останалите държави-членки и Комисията за разрешителните, издадени по параграфи 1 и 2.

Член 20

1. Член 16, параграф 3 не възпрепятства финансови или кредитни институции да кредитират замразени сметки при получаване на финансови средства, прехвърлени по сметка на включени в списъка физически или юридически лица, образувания или структури, при условие че допълнителните суми по тези сметки също ще бъдат замразени. Финансовата или кредитната институция незабавно уведомява компетентните органи за такива трансакции.

2. Член 16, параграф 3 не се прилага за добавянето към замразени сметки на:

a) лихви или други печалби по тези сметки; или

б) плащания, дължими съгласно договори, споразумения или задължения, сключени или възникнали преди датата, на която лицето, образуванието или структурата, упоменато/а в член 16, са били посочени от Комитета по санкциите, Съвета за сигурност или Съвета;

при условие че тези лихви, други печалби и плащания се замразяват в съответствие с член 16, параграф 1 или член 16, параграф 2.

3. Този член не следва да се тълкува в смисъл, че разрешава посоченото в член 21 прехвърляне на финансови средства.

Глава VОграничения върху прехвърлянето на финансови средства и върху финансовите услуги

Член 21

1. Освен в случаите, при които са изпълнени условията, посочени в параграфи 2, 3, 4 или 6, се забранява:

a) нареждането да се прехвърлят финансови средства на стойност от 10 000 EUR или повече на лице, образувание или структура в Иран;

б) получаването на прехвърлени финансови средства на стойност от 10 000 EUR или повече от лице, образувание или структура в Иран;

в) извършването на прехвърляне на финансови средства на стойност от 10 000 EUR или повече, инициатор на което е лице, образувание или структура в Иран, или извършването на прехвърляне на финансови средства на стойност от 10 000 EUR или повече към лице, образувание или структура в Иран.

Тези забрани се прилагат независимо от това дали прехвърлянето на средствата се извършва чрез една операция или чрез няколко операции, които изглеждат свързани.

2. Забраните по параграф 1 не се прилагат за прехвърляне на финансови средства, които са плащания за доставка на хранителни продукти или медицинско оборудване, за предоставяне на здравни грижи или за хуманитарни цели, при условие че някой от компетентните органи на държавите-членки, посочени в Интернет страниците, изредени в приложение V, е бил уведомен писмено за прехвърлянето на финансовите средства.

Физическото или юридическо лице, образуванието или структурата, което/която нарежда прехвърлянето на финансовите средства или, ако това лице, образувание или структура не попада в приложното поле на член 36, физическото или юридическо лице, образувание или структура, приемащо/а и изпълняващо/а нареждането за прехвърляне на средства, уведомява за прехвърлянето на финансовите средства.

3. Забраните в параграф 1 не се прилагат за прехвърляния на стойност под 40 000 EUR, освен за тези прехвърляния, които са посочени в параграф 2, ако физическото или юридическо лице, образуванието или структурата, което/която дава нареждането, или, в случай че това лице, образувание или структура не попада в приложното поле на член 36, ако лицето, образуванието или структурата, извършващо/а прехвърлянето на финансовите средства, е уведомило/а писмено за това прехвърляне някой от компетентните органи на държавите-членки, посочени в посочени в Интернет страниците, изредени в приложение V.

4. Компетентните органи на държавите-членки, посочени в Интернет страниците, изредени в приложение V, могат да предоставят, при реда и условията, които смятат за уместни, разрешение за прехвърляне на финансови средства, възлизащи на 40 000 EUR или повече, освен ако не преценят, че прехвърлянето на финансови средства, за което се иска разрешение, би допринесло за една от следните дейности:

a) дейности на Иран по обогатяване, преработване или тежка вода;

б) разработване от Иран на системи за ядрено оръжие;

в) извършване от страна на Иран на дейности, свързани с други въпроси, относно които МААЕ е изразила загриженост или е определила като нерешени; или

г) проучване за наличие на суров нефт и природен газ, производство на суров нефт и природен газ, рафиниране или втечняване на природен газ от иранско предприятие.

Счита се, че разрешение е предоставено, ако компетентен орган е получил писмено искане за разрешение и в рамките на четири седмици не е възразил в писмен вид срещу прехвърлянето на финансовите средства. Ако е повдигнато възражение поради обстоятелството, че се очаква разследване, компетентният орган посочва това и съобщава решението си възможно най-скоро. Ако в рамките на четири седмици от повдигане на възражението не бъде съобщено решение, се счита, че е предоставено разрешение.

Съответната държава-членка информира останалите държави-членки и Комисията при отхвърляне на искане за разрешение.

5. Когато това е необходимо за целите на разследването, държавите-членки си помагат взаимно при поискване.

6. Параграф 1 не се прилага в случаите, когато е предоставено разрешение за прехвърляне в съответствие с член 17, 18 или 19.

Член 22

1. Клоновете и дъщерните дружества на кредитни и финансови институции, регистрирани в Иран, които попадат в приложното поле на член 36 съгласно списъка в приложение IX, уведомяват компетентния орган на държавата-членка, в която са установени, посочен в съответната Интернет страница от приложение V, за всички извършени или получени от тях прехвърлени финансови средства, за наименованията на страните, за сумата и за датата на трансакцията в срок от пет работни дни след извършването на прехвърлянето или получаването на съответните прехвърлени финансови средства. Ако информацията е налице, в декларацията трябва да се уточни естеството на трансакцията и според случая — естеството на стоките, за които се отнася трансакцията, като по-специално трябва да се посочи дали става въпрос за стоки, обхванати от приложения I, II, III, IV или VI към настоящия регламент и в случай че износът на тези стоки подлежи на разрешителен режим — да се посочи номерът на предоставеното разрешение.

2. При спазване на и съобразно договореностите относно условията за обмена на информация, уведомените компетентни органи незабавно предават тези данни, съобразно потребностите за предотвратяване на всяка трансакция, която може да подпомогне чувствителни по отношение на ядреното разпространение дейности или разработването на системи за ядрено оръжие, на компетентните органи на други държави-членки, в които са установени страните по тези трансакции.

Член 23

1. Финансовите и кредитните институции, които попадат в приложното поле на член 36, при взаимодействията си с посочените в параграф 2 финансови и кредитни институции и с цел да се избегне възможността тези дейности да подпомогнат чувствителни по отношение на ядреното разпространение дейности или разработването на системи за ядрено оръжие:

a) проявяват постоянна бдителност по отношение на движението по сметките, по-специално посредством своите програми за проверка на клиентите, и в рамките на задълженията си във връзка с изпирането на пари и финансирането на тероризма;

б) изискват попълването на всички информационни полета на платежните нареждания, които се отнасят до наредителя или до получателя на трансакцията и ако тази информация не е предоставена, отказват трансакцията;

в) поддържат всички регистри на трансакции за период от пет години и ги предоставят на компетентните национални органи при поискване;

г) ако подозират или имат основателни причини да подозират, че средствата са свързани с финансиране на разпространението на ядрени оръжия, незабавно уведомят за своите подозрения звеното за финансово разузнаване (ЗФР) или всеки друг компетентен орган, определен от съответната държава-членка, посочен в съответна Интернет страница от приложение V, без да се засягат членове 5 и 16. ЗФР или този друг компетентен орган изпълнява ролята на национален център за получаване и анализ на декларациите за съмнителни трансакции, свързани с потенциално финансиране на разпространението на ядрени оръжия. На ЗФР или на този друг компетентен орган се осигурява пряк или косвен своевременен достъп до информацията с финансов, административен и правен характер, която му е необходима за правилно изпълнение на неговите функции, които включват по-специално анализ на декларациите за съмнителни трансакции.

Изискванията по-горе по отношение на кредитните и финансовите институции допълват съществуващите задължения, произтичащи от Регламент 1781/2006[17] и от прилагането на Директива 2005/60/ЕО.

2. Мерките, посочени в параграф 1, се прилагат за дейностите на финансовите и кредитните институции с:

a) кредитни и финансови институции, регистрирани в Иран;

б) клонове и дъщерни дружества, попадащи в приложното поле на член 36, на кредитни и финансови институции, регистрирани в Иран, посочени в приложение IX;

в) клонове и дъщерни дружества, непопадащи в приложното поле на член 36, на кредитни и финансови институции, регистрирани в Иран, посочени в приложение IX;

г) кредитни и финансови институции, които не са регистрирани в Иран и които не попадат в приложното поле на член 36, но са контролирани от лица и образувания установени в Иран, посочени в приложение IX.

Член 24

1. Забранява се на кредитни и финансови институции, попадащи в обхвата на член 36, да предприемат следното:

a) откриването на банкови сметки на кредитни или финансови институции, регистрирани в Иран, включително на Централната банка на Иран или на който и да е клон или дъщерно дружество на кредитна или финансова институция, включена в приложение IX;

б) установяването на кореспондентски банкови отношения с кредитни или финансови институции, регистрирани в Иран, включително с Централната банка на Иран или с който и да е клон или дъщерно дружество на кредитна или финансова институция, включена в приложение IX;

в) откриването на представителства в Иран или създаване на клонове или дъщерни дружества в Иран;

г) придобиването или разширяването на участието в кредитна или финансова институция, регистрирана в Иран, включително Централната банка на Иран, или който и да е клон или дъщерно дружество на кредитна или финансова институция от приложение IX, както и придобиването на дялово участие в такава кредитна или финансова институция;

д) създаването на съвместни дружества с кредитни или финансови институции, регистрирани в Иран, включително с Централната банка на Иран, или с който и да е клон или дъщерно дружество на кредитна или финансова институция, включена в приложение IX;

2. Забранява се:

a) даването на разрешение за откриване на представителство или за създаване в Съюза на клон или дъщерно дружество на кредитна или финансова институция регистрирана в Иран, включително на Централната банка на Иран, или на който и да е клон или дъщерно дружество на кредитна или финансова институция от приложение IX;

б) провеждането на преговори или сключването на споразумения за сметка или от името на кредитна или финансова институция регистрирана в Иран, включително на Централната банка на Иран, както и за сметка или от името на който и да е клон или дъщерно дружество на кредитна или финансова институция от приложение IX, свързани със създаването на представителство, клон или дъщерно дружество в рамките на Съюза;

в) даването на разрешение за поемане и продължаване на дейността на кредитна институция или за какъвто и да е друг бизнес, за който се изисква предварително разрешение, от страна на представителство, клон или дъщерно дружество на кредитна или финансова институция регистрирана в Иран, включително на Централната банка на Иран, както и на който и да е клон или дъщерно дружество на кредитна или финансова институция от приложение IX, ако това представителство, клон или дъщерно предприятие не е било действащо преди 26 юли 2010 г.

Член 25

Забранява се:

a) продажбата или покупката пряко или непряко на държавни облигации или гарантирани от държавата облигации, издадени след 26 юли 2010 г., на или от:

i) Иран или иранското правителство, както и иранските публични органи, дружества и агенции;

ii) кредитна или финансова институция, регистрирана в Иран, включително Централната банка на Иран, или който и да е клон или дъщерно дружество от приложение IX;

iii) физическо или юридическо лице, образувание или структура, действащо/а от името или по указание на юридическо лице, образувание или структура, посочено/а в i) или ii);

iv) юридическо лице, образувание или структура, притежавано/а или контролирано/а от лице, образувание или структура, посочено/а в i), ii) или iii);

б) предоставянето на лице, образувание или структура, посочено/а в буква а), на брокерски услуги във връзка с държавни облигации или гарантирани от държавата облигации, издадени след 26 юли 2010 г.;

в) подпомагане на лице, образувание или структура, посочено/а в буква а) да издава държавни облигации или гарантирани от държавата облигации чрез предоставяне на брокерски услуги, реклама или други услуги във връзка с такива облигации.

Член 26

1. Забранява се:

a) предоставянето на застраховане или презастраховане на:

i) Иран или иранското правителство, както и иранските публични органи, дружества и агенции;

ii) иранско предприятие; или

iii) физическо или юридическо лице, образувание или структура, действащо/а от името или по указание на юридическо лице, образувание или структура, посочено/а в i) или ii);

б) съзнателното и преднамерено участие в дейности, чиито предмет или резултат е заобикаляне на забраната, посочена в буква а).

2. Параграф 1 не се прилага по отношение на предоставянето на здравни застраховки и застраховки за пътуване на физически лица.

3. Настоящият член забранява удължаването или подновяването на договори за застраховане и презастраховане, сключени преди влизането в сила на настоящия регламент, но не забранява спазването на споразумения, сключени преди тази дата.

Глава VIОграничения върху транспорта

Член 27

1. За да се предотврати пренасянето на стоки и технологии, включени в Общия списък на оръжията на ЕС, или на такива, чиято доставка, продажба, прехвърляне, износ или внос е забранен от настоящия регламент, всички стоки, въведени в митническата територия на Съюза или напускащи тази територия съответно от или за Иран, подлежат на режим, при който на компетентните митнически органи на съответната държава-членка се представя информация за тях преди пристигането или заминаването им.

2. Правилата, уреждащи задължението за предоставяне на информация за стоките и технологиите преди пристигането и заминаването им, по-специално сроковете, които да се спазват и данните, които се изискват, са определени в съответните разпоредби относно входните и изходните митнически манифести и митническите декларации в Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността[18] и Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92[19].

3. Освен това лицето, което въвежда стоките в митническата територия на Съюза или ги извежда от тази територия съответно от или за Иран, или което поема отговорността за превозването им от или за Иран или негов представител, декларира дали стоките са обхванати от Общия списък на оръжията на ЕС или от настоящия регламент и, ако износът им подлежи на разрешителен режим, посочва данните на предоставения лиценз за износ.

4. До 31 декември 2010 г. входните и изходните митнически манифести и изискваните допълнителни елементи, посочени в член 3, могат да се представят в писмена форма чрез използването на търговска, пристанищна или транспортна информация, при условие че в тях са посочени необходимите данни.

5. Считано от 1 януари 2011 г. се изисква посочените в настоящия член допълнителни елементи да се представят:

- за стоки, въведени в митническата територия на Съюза — в писмена форма или чрез използване на входни и изходни митнически манифести в зависимост от случая;

- за стоки, извеждани от митническата територия на Съюза — чрез митническа декларация или, когато такава не се изисква, чрез изходен митнически манифест.

Член 28

1. Забранява се предоставянето от граждани на държавите-членки или от територии под юрисдикцията на държавите-членки на услуги, свързани със зареждане с гориво, доставки или друг вид обслужване на кораби, на ирански плавателни съдове, ако доставчикът на услугите разполага с информация, включително такава, получена от компетентните митнически органи въз основа на посочената в предишния член информация преди пристигане и заминаване, даваща разумни основания да се смята, че тези плавателни съдове превозват стоки, включени в Общия списък на оръжията на ЕС или стоки, чиято доставка, продажба, трансфер или износ са забранени съгласно настоящия регламент, освен ако предоставянето на такива услуги е необходимо с хуманитарна цел.

2. Забранява се предоставянето от граждани на държавите-членки или от територии под юрисдикцията на държавите-членки на инженерни услуги и услуги по поддръжка на ирански товарни въздухоплавателни средства, ако доставчикът на услугите разполага с информация, включително такава, получена от компетентните митнически органи въз основа на посочената в предишния член информация преди пристигане и заминаване, даваща разумни основания да се смята, че тези товарни въздухоплавателни средства превозват стоки, включени в Общия списък на оръжията на ЕС или стоки, чиято доставка, продажба, трансфер или износ са забранени съгласно настоящия регламент, освен ако предоставянето на такива услуги е необходимо с хуманитарна цел.

3. Забраните по параграфи 1 и 2 се прилагат, докато товарът бъде проверен и, ако е необходимо, конфискуван или унищожен.

Глава VIIОграничения върху удовлетворяването на определени искове

Член 29

1. Не се удовлетворяват никакви искове във връзка с договори или трансакции, чието осъществяване се засяга, пряко или косвено, изцяло или частично, от мерките, наложени с Регламент (ЕО) № 423/2007 или настоящия регламент, включително искове за обезщетение и каквито и да е други искове от този вид, като искове за компенсация или искове във връзка с гаранция, по-специално искове за удължаване на сроковете или за изплащане на обезпечение, гаранция или обратна гаранция, по-специално на финансова гаранция или финансово обезщетение, независимо от формата, предявен от:

a) лицата, образуванията или структурите, включени в приложения VII, VIII и IX;

б) всички други лица, образувания или структури в Иран, включително иранското правителство;

в) всички лица, образувания или структури, действащи чрез или за сметка на едно от тези лица, образувания или структури;

2. Счита се, че мерките, наложени с Регламент (EО) № 423/2007 или с настоящия регламент засягат изпълнението на договор или трансакция, когато съществуването или съдържанието на иска пряко или непряко произтича от тези мерки.

3. Във всяко производство за изпълнение по подаден иск, тежестта на доказване, че неговото удовлетворяване не е забранено съгласно параграф 1, пада върху лицето, което търси изпълнение по съответния иск.

4. Настоящият член не засяга правото на лицата, образуванията и структурите, посочени в параграф 1, на съдебен контрол за законосъобразност на неизпълнението на договорни задължения в светлината на Регламент (ЕО) № 423/2007 или настоящия регламент.

Глава VIIIОбщи и заключителни разпоредби

Член 30

1. Без да се засягат приложимите правила относно докладването, поверителността и професионалната тайна, физическите и юридическите лица, образуванията и структурите:

a) съобщават незабавно всяка информация, която би улеснила спазването на настоящия регламент, като замразени сметки и суми в съответствие с член 16, на компетентните органи на държавите-членки, посочени в Интернет страниците, изредени в приложение V, в които пребивават или са разположени, и предават тази информация на Комисията пряко или чрез държавите-членки;

б) сътрудничат на компетентните органи, посочени в Интернет страниците в приложение V при проверката на тази информация.

2. Всяка допълнителна информация, получена директно от Комисията, се предоставя на съответната държава-членка.

3. Всяка информация, предоставена или получена в съответствие с настоящия член, се използва единствено за целите, за които е предоставена или получена.

Член 31

1. Замразяването на финансови средства и икономически ресурси или отказът да се предоставят средства или икономически ресурси, предприети добросъвестно въз основа на това, че подобно действие е в съответствие с настоящия регламент, не водят до отговорност от какъвто и да е вид от страна на физическото или юридическото лице, образуванието или структурата, което/която го извършва, нито от страна на техните ръководители или служители, освен ако не бъде доказано, че средствата и икономическите ресурси са били замразени или задържани в резултат на небрежност.

2. Забраните, посочени в член 5, параграф 1, букви г) и д), в член 9, буква б), в член 15, в член 16, параграф 3, в член 25, параграф 1, буква а) и в член 26, не пораждат каквато и да било отговорност за съответните физически или юридически лица или образувания, ако те не са знаели и не са имали основателна причина да подозират, че действията им ще бъдат в нарушение на тези забрани.

3. Предвиденото в членове 21, 22 и 23 добросъвестно разкриване от страна на институция или лице, попадаща/о в обхвата на настоящия регламент, или от страна на служител или ръководител на такава институция, на информацията, посочена в членове 21, 22 и 23, не поражда каквато и да било отговорност за институцията или лицето и за ръководителите или служителите ѝ/му.

Член 32

Комисията и държавите-членки незабавно се информират взаимно за мерките, предприети съгласно настоящия регламент, и си предоставят всякаква друга необходима информация, с която разполагат във връзка с настоящия регламент, и по-специално информация по отношение на нарушения и проблеми с прилагането и съдебни решения, издадени от национални съдилища.

Член 33

1. Комисията:

a) изменя приложение II въз основа на решения, взети от Съвета за сигурност на ООН или от Комитета по санкциите или въз основа на информация, предоставена от държавите-членки;

б) изменя приложение IV въз основа на информация, предоставена от държавите-членки;

в) изменя приложение V въз основа на информация, предоставена от държавите-членки;

г) изменя приложение VII въз основа на решения, взети от Съвета за сигурност на ООН или от Комитета по санкциите.

2. С квалифицирано мнозинство Съветът установява, преразглежда и изменя списъка на лицата, образуванията и структурите по член 16, параграф 2, като спазва изцяло решенията, взети от Съвета във връзка с приложение II към Решение 2010/413/ОВППС на Съвета. Списъкът в приложение VIII се преразглежда редовно и поне веднъж на 12 месеца.

3. Комисията и Съветът посочват отделни и конкретни причини за решенията, взети съответно съгласно параграф 1, буква г) и параграф 2, като дават възможност на засегнатото физическо или юридическо лице, образувание или структура да изрази своето мнение по въпроса. При представяне на забележки Комисията или Съветът преразглеждат решението си и информират съответното лице, образувание или структура за това.

4. В изпълнение на задачите си съгласно настоящия регламент Комисията обработва лични данни. Тези задачи включват:

a) подготовка на изменения на приложение VII към настоящия регламент;

б) консолидиране на съдържанието на приложения VII и VIII в електронен консолидиран списък на лицата, групите и образуванията, предмет на финансови санкции от страна на ЕС, достъпен на Интернет страницата на Комисията[20];

в) обработване на информация, отнасяща се до основанията за включване в списъка; както и

г) обработване на информация за въздействието на мерките от настоящия регламент, като стойността на замразените финансови средства и на информация за издадените разрешителни от компетентните органи.

5. В изпълнение на задачите си съгласно настоящия регламент Съветът обработва лични данни. Тези задачи включват:

a) подготовка на изменения на приложение VIII към настоящия регламент; както и

б) обработване на информация, отнасяща се до основанията за включване в списъка.

6. Съветът и Комисията могат да обработват съответните данни относно престъпления, извършени от включени в списъка физически лица, както и относно присъди или мерки за сигурност, отнасящи се до тези лица, само доколкото такава обработка е необходима за подготвяне на основанията за включване в списъка и преглед на съображенията в тази връзка, изразени от съответното физическо лице, при наличие на подходящи специфични защитни мерки. Тези данни не се оповестяват публично и не се обменят.

7. За целите на настоящия регламент отделите на Съвета и Комисията, изброени в приложение V, се определят за „контролиращ орган“ за съответната институция по смисъла на член 2, буква г) от Регламент (ЕО) № 45/2001 с цел да се гарантира, че засегнатите физически лица могат да упражняват правата си съгласно Регламент (ЕО) № 45/2001.

Член 34

1. Държавите-членки установяват правилата относно санкции, които се прилагат за нарушения на настоящия регламент, и вземат всички мерки, които са необходими, за да обезпечат тяхното прилагане. Предвидените санкции са ефективни, пропорционални и възпиращи.

2. Държавите-членки незабавно уведомяват Комисията за тези правила след влизането в сила на настоящия регламент, както и за всички последващи изменения.

Член 35

1. Държавите-членки определят компетентните органи за целите на настоящия регламент и ги посочват на Интернет страниците, изредени в приложение V. Държавите-членки уведомяват Комисията за всички промени в адресите на своите Интернет страници от приложение V, преди тези промени да влязат в сила.

2. Незабавно след влизането в сила на настоящия регламент държавите-членки уведомяват Комисията относно своите компетентни органи, включително данните за връзка с тези компетентни органи, както и относно всички последващи изменения.

3. В изпълнение на изискването в настоящия регламент за уведомяване, информиране или съобщаване на Комисията по друг начин, адресът и другите данни за връзка за целите на това съобщаване са тези, посочени в приложение V.

Член 36

Настоящият регламент се прилага:

a) в рамките на територията на Съюза, включително неговото въздушно пространство;

б) на борда на всички въздухоплавателни средства или плавателни съдове под юрисдикцията на държава-членка;

в) спрямо всяко лице на територията на Съюза или извън нея, което е гражданин на държава-членка;

г) спрямо всяко юридическо лице, образувание или структура, което/която е създадено/а или учредено/а съгласно законодателството на държава-членка;

д) спрямо всяко юридическо лице, образувание или структура във връзка с всякакъв вид бизнес, извършван изцяло или частично на територията на Съюза.

Член 37

Регламент (EО) № 423/2007 се отменя. Позоваванията на отменения регламент се тълкуват като позовавания на настоящия регламент.

Член 38

Настоящият регламент влиза в сила в деня на публикуването си в Официален вестник на Европейския съюз .

Настоящият регламент е задължителен в своята цялост и се прилага пряко във всички държави членки.

Съставено в Брюксел на […] година.

За Съвета

Председател […]

ПРИЛОЖЕНИЕ I

ЧАСТ А

Стоки и технологии, посочени в член 2, параграф 1, буква а), член 2, параграф 2, член 4, член 5, параграф 1, буква б) и член 5, параграф 1, буква г)

Настоящото приложение обхваща всички стоки и технологии, изредени в приложение I към Регламент (EО) № 428/2009, както са определени в него, с изключение на:

Свързано изделие от приложение I към Регламент (ЕО) № 428/2009 | Описание |

5A001 | Свързани системи, оборудване, компоненти и принадлежности за тях, както следва: a. Всякакви видове телекомуникационно оборудване, имащо някои от изброените по-долу характеристики, функции или особености: 1. Специално проектирано да е устойчиво на краткотрайни електронни ефекти или ефекти от електромагнитни импулсни въздействия, породени от ядрен взрив; 2. Специално защитено за устойчивост на гама, неутронно или йонизиращо лъчение; или 3. Специално проектирано да работи извън температурния диапазон от 218 K (-55°C) до 397 K (124°C); Бележка: 5A001.a.3. се прилага само за електронно оборудване. Бележка: 5A001.a.2. и 5A001.a.3. не контролират оборудване, проектирано или модифицирано за използване на борда на изкуствени спътници. b. Телекомуникационно оборудване и системи, и специално проектирани компоненти и принадлежности за тях, които имат някоя от следните характеристики, функции или особености: 1. Подводни комуникационни системи, имащи която и да е от изброените по-долу характеристики: a. Акустична носеща честота извън обхвата от 20 kHz до 60 kHz; b. Използват електромагнитна носеща честота под 30 kHz; c. Използват техники за електронно управление на лъча; или d. Използват „лазери“ или светодиоди (LED) с дължина на вълната на изход по-голяма от 400 nm и по-малка от 700 nm, в „локална мрежа“; 2. Радиооборудване, работещо в честотната лента от 1,5 MHz до 87,5 MHz и имащо всяка от изброените по-долу характеристики: a. Автоматична настройка и избор на честотите и „обща скорост на цифрово предаване“ за канал с цел оптимизиране на предаването; както и b. Конфигурация с линеен усилвател на мощност, с възможност да поддържа едновременно множествени сигнали при изходна мощност от 1 kW или повече в честотния обхват от 1,5 MHz или повече, но до 30 MHz, или 250 W или повече в честотния обхват от 30 MHz или повече, но до 87,5 MHz, при „моментна широчина на честотна лента“ от една октава или повече и с хармонични изкривявания на изхода, по-добри от -80 dВ; 3. Радиооборудване, използващо техники за „разширяване на спектъра“, включително такива за „скачаща честота“, различно от описаното в 5A001.b.4 и имащо някоя от изброените по-долу характеристики: a. Програмируеми от потребителя разширяващи кодове; или b. Обща широчина на честотната лента 100 или повече пъти по-широка от широчината на честотната лента на кой и да е информационен канал и превишаваща 50 KHz; Бележка: 5A001.b.3.b. не контролира радиооборудване, специално проектирано за използване с граждански клетъчни радио комуникационни системи. Бележка: 5A001.b.3 не контролира оборудване, проектирано за работа при изходна мощност от 1 W или по-малко. 4. Радиооборудване, използващо свръхшироколентова модулация с възможности за програмиране от потребителя на канализиращи или заглушаващи (смущаващи) кодове или мрежови модификационни кодове и имащо някои от следващите характеристики: a. Честотна лента над 500 MHz; или b. „Накъсана честотна лента“ от 20% или повече; 5. Цифрово управлявани радиоприемници, имащи всички изброени по-долу характеристики: a. Повече от 1 000 канала; b. „Време за превключване на честота“, по-малко от 1 ms; c. Автоматично търсене или сканиране на част от електромагнитния спектър; както и d. Разпознаване на приеманите сигнали или вида на предавателя; или Бележка: 5A001.b.5 не контролира радиооборудване, специално проектирано за използване с граждански клетъчни радиокомуникационни системи. 6. Използват функции на цифрова „обработка на сигнали“ за осигуряване „кодиране на глас“ на изхода със скорост, по-малка от 2 400 bit/s. Технически бележки: 1. За променлива скорост на кодиране на глас 5A001.b.6 се прилага към изхода на гласовото кодиране на продължително говорене. 2. За целите на 5A001.b.6. „кодиране на глас“ се определя като техника на взимане на проби от човешки глас и последващо конвертиране на тези проби в цифров сигнал, отчитайки специфичните характеристики на човешкия говор. c. Комуникационни кабели с оптични влакна, оптични влакна и принадлежности, както следва: 1. Оптични влакна с дължина над 500 m и удостоверени от производителя като издържащи тестови изпитания за якост на опън от 2 × 109 N/m2 или повече; Техническа бележка: „Тестово изпитване“: неавтономно или автономно производствено контролно изпитване, което динамично прилага предписаното напрежение на опън върху отсечка от влакното от 0,5 до 3 m при скорост на движение от 2 до 5 m/s, при преминаване между лентодвижещи механизми с диаметър около 150 mm. Околната температура е номинално 293 К (20 °C), а относителната влажност е 40 %. За извършване на тестово изпитване могат да се използват и еквивалентни национални стандарти. 2. Кабели с оптични влакна и принадлежности, проектирани за употреба под вода. Бележка: 5A001.c.2. не контролира стандартните граждански телекомуникационни кабели и принадлежности. N.B. 1: По отношение основните подводни кабели и съединители за тях виж 8A002.а.3. N.B. 2: По отношение накрайници или съединители за оптични влакна вж. 8A002.c. d. „Електронно управляеми антени с фазирана решетка“, работещи при честоти над 31,8 GHz; Бележка: 5A001.d. не контролира „електронно управляеми антени с фазирана решетка“ за системи за насочване при кацане с инструменти, отговарящи на стандартите на ICAO относно микровълновите системи за насочване при кацане (МСНК). e. Радиооборудване за ориентиране по посока, работещо на честоти над 30 MHz и имащо всички изброени характеристики, и специално разработени компоненти за него: 1. „Моментална честотна лента“ от 10 MHz или повече; както и 2. С възможност да намира линията (азимута) на пеленга (ЛНП) към несътрудничещи радиопредаватели с продължителност на сигнала по-малка от 1 ms. f. Смущаващо/заглушаващо оборудване, специално разработено или модифицирано умишлено и селективно да смущава, отхвърля, потиска, да причинява разпадане или отклоняване на мобилни телекомуникационни услуги и изпълняващо някоя от следните функции, и специално проектирани компоненти за него: 1. Имитира функции на оборудване за достъп на радиомрежа (Radio Access Network — RAN); 2. Открива и употребява специфични характеристики на използвания протокол за мобилни телекомуникации (например GSM); или 3. Употребява специфични характеристики на използвания протокол за мобилни телекомуникации (например GSM); N.B.: За апаратурата, смущаваща GNSS (глобална спътникова навигационна система), вж. Мерки за контрол на военни стоки. g. Пасивни кохерентни локационни системи или оборудване, специално проектирани за откриване и проследяване на движещи се обекти чрез измерване на отражения от външни радиовълнови емисии, предизвикани от нерадарни предаватели: Техническа бележка: Нерадарните предаватели могат да включват радио-, телевизионни или клетъчни базови станции. Бележка: 5A001.g. не контролира никое от следните: a. Радиоастрономическо оборудване; или b. Системи или оборудване, които изискват радиопредаване от целта. h. Електронно оборудване, предназначено или модифицирано за преждевременно активиране или предотвратяване на инициирането на радио-управлявани импровизирани взривни устройства (RCIED): N.B.: ВЖ. СЪЩО МЕРКИ ЗА КОНТРОЛ НА ВОЕННИ СТОКИ |

5A002 | „Системи за информационна сигурност“, оборудване и компоненти за тях, както следва: a. Системи, оборудване, специфични за отделните приложения „електронни монтажни възли“ модули и интегрални схеми за „информационна сигурност“, както следва, и други специално проектирани компоненти за тях: N.B.: За контрола на глобалните навигационни спътникови системи, получаващи оборудване, което съдържа или използва декриптиране (например GPS или GLONASS), вж. 7A005. 1. Проектирани или модифицирани за използване на „криптография“, прилагаща цифрови техники за криптографска функция, различни от удостоверяване на автентичността или електронен подпис и имащи някои от изброените по-долу характеристики: Технически бележки: 1. Функциите за удостоверяване на автентичността и електронен подпис включват свързаните с тях функции по управление на ключа. 2. Удостоверяването на автентичността включва всички аспекти на контрола върху достъпа, когато не се прилага криптиране на файлове или текст, освен доколкото не са пряко свързани със защитата на пароли, персонални идентификационни номера (ПИН/PIN) или други подобни данни, за да се предотврати неоторизиран достъп. 3. „Криптографията“ не включва „фиксирани“ техники за компресия на данни или кодиране. Бележка: 5A002.a.1. включва оборудване, проектирано или модифицирано за използване на „криптография“, използващо аналогови принципи, когато се прилагат с цифрови техники. a. „Симетричен алгоритъм“, използващ дължина на ключа над 56 bit; или b. „Асиметричен алгоритъм“, при който сигурността на алгоритъма се основава на някое от изброените по-долу: 1. Разлагане на множители на цели числа над 512 bit (напр. RSA); 2. Изчисляване на дискретни логаритми в мултипликативна група на крайно поле с размер над 512 bit (напр. Дифи-Хелман над Z/pZ); или 3. Дискретни логаритми в група, различна от упоменатата в 5A002.a.1.b.2., надхвърлящи 112 bit (напр. Дифи-Хелман над елиптична крива); 2. Проектирани или модифицирани за изпълнение на криптоаналитични функции; 3. Не се използва; 4. Специално проектирани или модифицирани за намаляване на смущаващите излъчвания на носещите информация сигнали извън необходимите за опазване на здравето, безопасността или за електромагнитна съвместимост стандарти; 5. Проектирани или модифицирани за използване на криптографски техники за генериране на разширяващ код за системите за „разпръснат спектър“ (метод за генериране на шумоподобни сигнали), различни от описаните в 5А002.a.6., включително на код за системите за „скокообразно изменение на носещата честота“; 6. Проектирани или модифицирани за използване на криптографски техники за генериране на канализиращи, разпределителни кодове или кодове за идентификация на мрежи за системи, използващи методи за свръхшироколентова модулация и имащи някои от следните характеристики: a. Честотна лента над 500 MHz; или b. „Накъсана честотна лента“ от 20 % или повече; 7. Некриптографски системи за сигурност и устройства в областта на информационните и комуникационни технологии (ИКТ) с ниво на надеждност, съответстващо или надхвърлящо клас ОНН-6 (Оценка на нивото на надеждност) съгласно Общите критерии; 8. Комуникационни кабелни системи, проектирани или модифицирани с използване на механични, електрически или електронни средства за откриване на нерегламентиран достъп. 9. Проектирани или модифицирани да използват „квантова криптография“: Техническа бележка: „Квантовата криптография“ е известна още като разпределение на криптографски ключ по квантов път (QKD/РКК) (quantum key distribution). Бележка: 5A002 не контролира никое от следните: a. „Персонализирани смарт карти“, имащи която и да е от изброените по-долу характеристики: 1. При които криптографската способност е ограничена до употреба в оборудване или системи, изключени от контрол съгласно букви от b до g от настоящата бележка; или 2. За приложения за общодостъпно използване, където криптографските възможности не са достъпни за потребителя и тя е специално разработена и ограничена за защита на личните данни, записани върху нея. N.B. Когато „персонализираната смарт карта“ има множествени функции, доколко всяка от тези функции подлежи на контрол, се преценява поотделно. b. Приемащо оборудване за радиопредавания, платена телевизия или подобни излъчвания за ограничени аудитории от потребителски тип, без цифрово криптиране освен такова, използвано изключително за изпращане на информация във връзка с фактуриране или със съдържанието на програмите обратно до излъчилите програмите; c. Оборудване, при което криптиращата способност не е достъпна за потребителя и което е специално проектирано и ограничено да може да предоставя някои от следните: 1. Изпълнение на „софтуер“, защитен против копиране; 2. Достъп до коeто и да е от следните: a. Съдържание, защитено срещу копиране, върху носител само за четене; или b. Информация, запаметена в криптирана форма върху носител (напр. във връзка със защитата на правата на интелектуална собственост), при което носителят се предлага на обществеността в идентични комплекти; 3. Контрол на копията на аудио/видеоданни със защитени авторски права; или 4. Криптирането и/или декриптирането за защита на библиотеки, атрибути на проектирането/разработката, или асоциирани данни за проектирането на полупроводникови устройства или интегрални схеми; d. Криптографско оборудване, специално проектирано за и ограничено до банкова употреба или „парични трансакции“; Техническа бележка: „Парични трансакции“ в 5A002, бележка d., включва събиране и уреждане на такси или кредитни функции. е. Портативни или мобилни радиотелефони за гражданска употреба (напр. за ползване с търговски граждански клетъчни радиокомуникационни системи), които нямат възможност за пряко предаване на криптирана информация до друг телефон или оборудване (различно от оборудване за достъп на радиомрежа (RAN)), нито имат възможност за предаване на криптирана информация чрез RAN оборудване (напр. контролер на радиомрежа (RNC) или контролер на базова станция (BSC)); f. Оборудване за безжични телефони, което няма възможност за криптиране от край до край, при което максималният ефективен обхват на неподсилената безжична операция (т.е. единичен, нерезервиран път между терминала и базовата станция) е по-малък от 400 m съгласно спецификациите на производителя; или g. Портативни или мобилни телефони и подобни потребителски безжични устройства за гражданска употреба, които прилагат единствено публикувани търговски криптографски стандарти (с изключение на функциите за борба с пиратството, които могат да не се публикуват), и които изпълняват разпоредбите на букви b.—d. от бележката относно криптографията (бележка 3 в категория 5 — част 2), които са пригодени за специфично приложение в гражданската промишленост, с характеристики, които не оказват влияние върху криптографската функционалност на тези устройства, които в първоначалния си вид не са били пригодени за специфично приложение; h. Оборудване, специално проектирано за обслужване на портативни или мобилни телефони и подобни потребителски безжични устройства, които отговарят на всички разпоредби на бележката относно криптографията (бележка 3 в категория 5 — част 2), където сервизното оборудване отговаря на всички от изброените: 1. Криптографските възможности на сервизното оборудване не могат да бъдат лесно променени от потребителя на оборудването; 2. Сервизното оборудване е проектирано за инсталиране без по-нататъшна съществена поддръжка от страна на доставчика; както и 3. Сервизното оборудване не може да промени криптографските възможности на обслужваното устройство; i. Оборудване за безжична „лична локална мрежа“, което прилага само публикувани или търговски криптографски стандарти и където криптографските възможности са ограничени до номинален оперативен обхват, ненадхвърлящ 30 метра според спецификациите на производителя. |

5B001 | Оборудване, компоненти и принадлежности за изпитване, инспектиране и производство в областта на телекомуникациите, както следва: a. Оборудване и специално проектирани компоненти или принадлежности за него, специално проектирани за „разработването“, „производството“ и „употребата“ на оборудване, функции или характеристики, описани в 5A001; Бележка: 5B001.a. не контролира оборудване, характеризиращо оптични влакна. b. Оборудване и специално проектирани компоненти или принадлежности за него, специално проектирани за „разработване“ на някое от изброеното по-долу оборудване за телекомуникационно предаване или комутационно оборудване: 1. Оборудване, използващо цифрови методи, проектирано за работа при „обща скорост на цифрово предаване“ над 15 Gbit/s; Техническа бележка: При комутационното оборудване „обща цифрова скорост на предаване“ е най-високата измерена скорост на порт или линия. 2. Оборудване, използващо „лазер“ и имащо която и да е от изброените по-долу характеристики: a. Дължина на вълната на излъчване над 1750 nm; b. Извършване на „оптично усилване“ чрез използване на усилватели с флуоридни влакна с добавка на празеодим (УФВДП/PDFFA); c. Използване на техники на кохерентно оптическо предаване или кохерентно оптично приемане (наричани още оптични хетеродинни или хомодинни техники); или d. Използващи аналогови техники и имащи широчина на честотната лента над 2,5 GHz; Бележка: 5B001.b.2.d. не контролира оборудване, специално проектирано за „разработване“ на търговски телевизионни системи. 3. Оборудване, използващо „оптично комутиране“; 4. Радиооборудване, използващо техники на квадратурна амплитудна модулация (КАМ/QAM) над ниво 256; или 5. Оборудване, използващо „общ канал за сигнализация“ при неасоцииран режим на работа. |

5B002 | Оборудване за изпитване, инспекция и „производство“ в областта на „информационната сигурност“, както следва: a. Оборудване, специално проектирано за „разработването“ или „производството“ на оборудване, посочено в 5A002 или 5B002.b.; b. Измервателно оборудване, специално проектирано за оценяване и проверяване на функциите по „информационна сигурност“ на оборудването, описани в 5A002, или „софтуера“, посочен в 5D002.a. или 5D002.c. |

5D001 | „Софтуер“, както следва: a. „Софтуер“, специално проектиран или модифициран за „разработване“, „производство“ или „използване“ на оборудването, описано в 5A001; b. „Софтуер“, специално проектиран или модифициран за обслужване на „технологиите“, посочени в 5E001; c. Специфичен „софтуер“, специално проектиран или модифициран да осигурява характеристиките, функциите или особеностите на оборудването, описано в 5A001 или 5B001; d. „Софтуер“, специално проектиран или модифициран за „разработване“ на някое от следните оборудвания за телекомуникационно предаване или комутационно оборудване: 1. Оборудване, използващо цифрови методи, проектирано за работа при „обща скорост на цифрово предаване“ над 15 Gbit/s; Техническа бележка: При комутационното оборудване „обща цифрова скорост на предаване“ е най-високата измерена скорост на порт или линия. 2. Оборудване, използващо „лазер“ и имащо която и да е от изброените по-долу характеристики: a. Дължина на вълната на излъчване над 1 750 nm; или b. Използващи аналогови техники и имащи широчина на честотната лента над 2,5 GHz; Бележка: 5D001.d.2.b. не контролира „софтуер“, специално проектиран или модифициран за „разработване“ на търговски телевизионни системи. 3. Оборудване, използващо „оптично комутиране“; или 4. Радиооборудване, използващо техники на квадратурна амплитудна модулация (КАМ/QAM) над ниво 256. |

5D002 | „Софтуер“, както следва: a. „Софтуер“, специално проектиран или модифициран за „разработване“, „производство“ или „използване“ на оборудването, описано в 5A002, или „софтуер“, описан в 5D002.c.; b. „Софтуер“, специално проектиран или модифициран за обслужване на „технологиите“, посочени в 5E002. c. Специфичен „софтуер“, както следва: 1. „Софтуер“, имащ характеристиките или изпълняващ или симулиращ функциите на оборудването, описано в 5A002; 2. „Софтуер“ за сертифициране на „софтуер“, описан в 5D002.c.1. Бележка: 5D002 не контролира следния „софтуер“: a. „Софтуер“, необходим за „употреба“ на оборудването, изключено от контрол съгласно бележката към 5A002; b. „Софтуер“ осигуряващ някои от функциите на оборудването, изключено от контрол съгласно бележката към 5A002. |

5E001 | „Технологии“, както следва: a. „Технологии“, в съответствие с Общата бележка по технологиите, за „разработването“, „производството“ или „използването“ (с изключение на функционирането) на оборудване, с функциите или характеристиките, описани в 5A001, или „софтуер“, описан в 5D001.a.; b. Специфични „технологии“ както следва: 1. „Необходими“ „технологии“ за „разработване“ или „производство“ на телекомуникационно оборудване, специално проектирано за използване на борда на изкуствени спътници; 2. „Технологии“ за „производство“ или „употреба“ на „лазерни“ комуникационни техники, с възможност за автоматично получаване и следене на сигнали и поддържане на комуникации през екзоатмосферни или подземни (подводни) среди; 3. „Технологии“ за „разработване“ на цифрови клетъчни радиосистеми за базови станции, чиято способност на приемане позволява многолентови, многоканални, мултирежимни и мултикодиращи алгоритми или мултипротоколни операции, които могат да бъдат модифицирани чрез промяна в „софтуера“; 4. „Технологии“ за „разработване“ на методи на разпръснат спектър (метод за генериране на шумоподобни сигнали), включително такива за „скокообразно изменение на работната честота“. c. „Технологии“ съгласно Общата бележка по технологиите, за „разработване“, „производство“ или „употреба“ на което и да е от следните: 1. Оборудване, използващо цифрови методи, проектирано за работа при „обща скорост на цифрово предаване“ над 15 Gbit/s; Техническа бележка: При комутационното оборудване „обща цифрова скорост на предаване“ е най-високата измерена скорост на порт или линия. 2. Оборудване, използващо „лазер“ и имащо която и да е от изброените по-долу характеристики: a. Дължина на вълната на излъчване над 1 750 nm; b. Извършващо „оптично усилване“ с използване на усилватели с флуоридни влакна с добавка на празеодим (УФВДП/PDFFA); c. Използване на техники на кохерентно оптическо предаване или кохерентно оптично приемане (наричани още оптични хетеродинни или хомодинни техники); d. Използващи техники на мултиплексиране с разделяне на дължината на вълната на оптични носители с раздалеченост, по-малка от 100 GHz; или e. Използващи аналогови техники и имащи широчина на честотната лента над 2,5 GHz; Бележка: 5E001.c.2.e. не контролира „технологии“ за „разработване“ или „производство“ на търговски телевизионни системи. N.B.: Относно „технологии“ за „разработване“ или „производство“ на нетелекомуникационно оборудване с използване на лазер, вж. 6Е. 3. Оборудване, използващо „оптично комутиране“; 4. Радиооборудване, имащо някоя от изброените характеристики: a. Техники на квадратурна амплитудна модулация (КАМ/QAM) над ниво 256; b. Работещи при входящи и изходящи честоти над 31,8 GHz; или Бележка: 5E001.c.4.b. не контролира „технол